**PRIJEDLOG**

Na temelju članka 113.a Zakona o prostornom uređenju (Narodne novine broj 153/13, 65/17, 114/18, 39/19, 98/19 i 67/23, u daljnjem tekstu: Zakon) te temeljem članka 31. Statuta Općine Martijanec („Službni vjesnik Varaždinske županije“ broj 10/13, 24/13, 18/18, 9/20, 14/21, 14/23) **Općinsko vijeće** **na 21. sjednici održanoj 29. veljače 2024. godine donosi**

**Odluku**

**o transformaciji Urbanističkog plana uređenja Sudovčina - Varaždinska ulica**

***Opće odredbe***

Članak 1.

Donosi se Odluka o transformaciji Urbanističkog plana uređenja Sudovčina - Varaždinska ulica, u daljnjem tekstu: Odluka.

Donošenjem ove Odluke započinje postupak transformacije Urbanističkog plana uređenja Sudovčina - Varaždinska ulica (Službeni vjesnik Varaždinske županije, 6/22), u daljnjem tekstu: transformacija Plana.

Nositelj transformacije Plana je Općina Martijanec, Jedinstveni upravni odjel, u daljnjem tekstu: Nositelj izrade.

Odgovorna osoba Nositelja izrade je čelnik tijela iz stavka 3. ovoga članka.

***Pravna osnova za transformaciju Plana***

Članak 2.

Postupak transformacije Plana temelji se na odredbama članka 113.a Zakona, u skladu s Pravilnikom o prostornim planovima (Narodne novine broj 152/23), u daljnjem tekstu: Pravilnik.

***Razlozi donošenja Plana, ciljevi i programska polazišta***

Članak 3.

Ovom Odlukom određuju se razlozi, ciljevi i programska polazišta za transformaciju Plana.

Razlozi za transformaciju Plana proizlaze iz Zakona kojim je dana mogućnost provedbe postupka transformacije kao procesa prelaska Plana iz analognog u digitalni oblik uz digitalnu transformaciju poslovnih procesa u sustavu ePlanovi.

Cilj transformacije Plana je izrada i donošenje digitalnog oblika Plana sa svojstvima i sadržajima pridruženih sukladno Pravilniku.

Programska polazišta u postupku transformacije Plana su važeća prostorno planska rješenja određena Planom koja se u cijelosti zadržavaju tj. u postupku transformacije Plana ne mogu se izmijeniti prostorno planska rješenja određena Planom.

***Obuhvat Plana***

Članak 4.

Granice obuhvata transformacije Plana identične su granicama obuhvata Plana.

Izmjena granica Plana nije predmet transformacije Plana.

Obuhvat Plana prikazan je na Informacijskom sustavu prostornoga uređenja (https://ispu.mgipu.hr/).

***Dinamika s fazama transformacije Plana***

Članak 5.

Za transformaciju Plana određuju se dinamika i faze transformacije Plana kako slijedi:

Faze izrade transformacije Plana utvrđene su Zakonom.

Planirani rok za izradu nacrta prijedloga transformiranog Plana je 60 radnih dana.

Ostali rokovi tijekom izrade transformacije Plana utvrđeni su Zakonom.

***Izvori financiranja transformacije Plana***

Članak 6.

Izrada transformacije Plana financirat će se sredstvima iz proračuna Općine i drugih odgovarajućih izvora, sukladno Zakonu.

***Druga pitanja značajna za transformaciju Plana***

Članak 7.

Prije donošenja Odluke o provedenom postupku transformacije Plana, u skladu sa stavkom 10. članka 113.a Zakona, Nositelj izrade Plana, za transformirani Plan dužan je ishoditi pozitivno mišljenje nadležnog Zavoda za prostorno uređenje.

***Prijelazne i završne odredbe***

Članak 8.

Nositelj izrade po objavi ove Odluke obavijestit će javnost o transformaciji Plana na mrežnoj stranici Općine.

Ova Odluka stupa na snagu osmog dana od dana objave u „Službenom vjesniku Općine Martijanec“.

KLASA: 350-03/24-19/2

URBROJ: 2186-19-01-24-1

Martijanec, 29. veljače 2024. godine

**PREDSJEDNIK OPĆINSKOG VIJEĆA**

Stjepan Golubić, ing.